Úradný vestník 320 E , 15/12/2005 S. 0267 - 0271



P6_TA(2005)0078 Financovanie programu Natura 2000 Uznesenie Európskeho parlamentu o financovaní programu Natura 2000 (2004/2164(INI)) Európsky parlament, - so zreteľom na oznámenie Komisie Rade a Európskemu parlamentu - financovanie programu Natura 2000 (KOM(2004)0431), - so zreteľom na Dohovor o biologickej diverzite, - so zreteľom na smernicu Rady 79/409/EHS z 2. apríla 1979 o ochrane voľne žijúceho vtáctva [1] ("smernica o vtáctve"), - so zreteľom na svoje uznesenie z 20. októbra 1998 o oznámení Komisie Rade a Európskemu parlamentu o stratégii Európskeho spoločenstva týkajúcej sa biodiverzity [2], - so zreteľom na uznesenie Európskeho parlamentu zo 17. januára 2001 o uplatňovaní smernice 92/43/EHS o biotopoch [3], - so zreteľom na rozhodnutie Európskeho parlamentu a Rady č. 1600/2002/ES z 22. júla 2002, ktorým sa ustanovuje šiesty environmentálny akčný program Spoločenstva [4], - so zreteľom na svoje uznesenie zo 14. marca 2002 o oznámení Komisie Rade a Európskemu parlamentu o akčných plánoch súvisiacich s biodiverzitou v oblastiach ochrany prírodných zdrojov, poľnohospodárstva, rybného hospodárstva a rozvoja a hospodárskej spolupráce [5], - so zreteľom na článok 45 rokovacieho poriadku, - so zreteľom na správu Výboru pre životné prostredie, verejné zdravie a bezpečnosť potravín a stanoviská Výboru pre poľnohospodárstvo a rozvoj vidieka a Výboru pre regionálny rozvoj (A6-0049/2005), A. keďže na zasadaní Európskej Rady v Göteborgu v júni 2001 [6] sa hlavy štátov a predsedovia vlád krajín EÚ zaviazali zvrátiť úbytok biodiverzity v Európskej únii do roku 2010, B. keďže šiesty environmentálny akčný program Spoločenstva špecifikuje cieľ chrániť a v prípade nutnosti obnoviť štruktúru a financovanie ekosystémov a zastaviť stratu biodiverzity do roku 2010 tak v Európskej únii, ako aj v celosvetovom meradle, C. keďže svetový samit o trvalo udržateľnom rozvoji v Johannesburgu v roku 2002 uznal, že biodiverzita zohráva rozhodujúcu úlohu v celkovom trvalo udržateľnom rozvoji a boji proti chudobe a je nevyhnutná pre našu planétu, kvalitu života ľudí a ich živobytie a kultúrnu celistvosť; a keďže johanesburský plán plnenia potvrdil globálny cieľ dosiahnuť významný pokles súčasnej miery straty biodiverzity do roku 2010, D. keďže sieť chránených oblastí Natura 2000, pozostávajúca z oblastí určených podľa smernice Spoločenstva o vtáctve a smernice Rady 92/43/EHS z 21. mája 1992 o ochrane prírodných biotopov a voľne žijúcich živočíchov a rastlín [7] ("smernica o biotopoch"), je kľúčovým pilierom opatrení Spoločenstva na zachovanie biodiverzity, E. keďže v minulosti väčšina členských štátov využívala možnosti, ktoré ponúka súčasné nariadenie o rozvoji vidieka na plnenie programu Natura 2000 iba v obmedzenej miere; keďže programy rozvoja vidieka a regionálneho rozvoja sú často v rozpore s prioritami ochrany prírody EÚ, F. keďže poľnohospodári a vlastníci lesov môžu prostredníctvom postupov hospodárenia významne prispieť k ochrane a trvalo udržateľnému využitiu biodiverzity na poľnohospodársky využívanej pôde, čo v mnohých prípadoch vedie k dodatočným výdavkom, ktoré je potrebné primerane kompenzovať, G. keďže v roku 2004 z celkového rozpočtu EÚ vo výške 111,3 miliardy eur predstavovalo financovanie výdavkov na poľnohospodárske trhy a priamu pomoc 40,2 miliardy eur v porovnaní s 6,5 miliardami eur na politiku rozvoja vidieka; keďže súčasná politika rozvoja vidieka je stále zameraná skôr na ciele štrukturálnej politiky než na zabezpečenie ochrany prírody a s ňou súvisiace ekologicky priaznivé a udržateľné poľnohospodárske postupy, H. keďže návrhy Komisie týkajúce sa finančného výhľadu na roky 2007 - 2013 rešpektujú rozhodnutie Rady z roku 2002 z Bruselu, podľa ktorého sa výdavky na poľnohospodárovo zmrazia na úrovni roku 2006, pričom sa povoľuje ročná úprava vo výške 1% z dôvodu inflácie; keďže tieto návrhy teda predpokladajú sumu 301 miliárd eur na výdavky na poľnohospodárske trhy a priame platby (priemerne 43 miliárd eur ročne) a sumu 88,75 miliardy eur na opatrenia súvisiace s rozvojom vidieka (priemerne 12,6 miliardy eur); keďže súčasťou finančných prostriedkov pre rozvoj vidieka sú aj opatrenia EPAGF, ktoré boli v minulosti financované v rámci štrukturálnych fondov, I. keďže napriek skutočnosti, že Európska rada v roku 2002 nestanovila nijaké horné hranice pre opatrenia rozvoja vidieka, rozpočet na tieto opatrenia bol tiež zmrazený na úrovni roka 2006, pričom sa pridávajú len finančné prostriedky pre Bulharsko a Rumunsko, čo neumožní prijatie nových dôležitých úloh, akými sú spolufinancovanie riadenia siete programu Natura 2000 bez príslušného navýšenia v rozpočte, J. keďže Komisia odhaduje ročné náklady na riadenie siete Natura 2000 na 6,1 miliardy eur ročne bez zohľadnenia morských chránených oblastí, K. keďže členské štáty sa dohodli v Malahide ( 27. mája 2004), že je potrebné vytvoriť opatrenia na zabezpečenie primeraného a zaručeného spolufinancovania siete Natura 2000 zo strany Spoločenstva a keďže oznámenie z Malahide uvádza tiež, že "toto by malo okrem iného obsahovať aj zlepšenie financovania LIFE-Nature v novom finančnom nástroji pre životné prostredie spolu so zlepšeným financovaním zo štrukturálnych fondov a fondy rozvoja vidieka", L. keďže Komisia vo svojom oznámení o finančnom výhľade na roky 2007 - 2013 (KOM(2004)0487) uvádza, že "Komisia bude vyžadovať od členských štátov, aby preukázali, akým spôsobom zohľadnili potrebu financovania životného prostredia vrátane príslušných aspektov programu Natura 2000, pri vypracovávaní národných programov v rámci štrukturálnych fondov...", M. keďže Komisia vo svojom oznámení analyzuje tri rôzne možnosti vývoja budúceho financovania siete Natura 2000, N. keďže Komisia a Rada sa pri schvaľovaní smernice o biotopoch v roku 1992 jasne zaviazali k tomu, že zabezpečia, aby majitelia pôdy a užívatelia pôdy neniesli finančné zaťaženie vyplývajúce z opatrení v smernici; dôrazne vyzýva na dodržanie tohto sľubu, 1. konštatuje, že sieť Natura 2000, ktorú tvoria chránené oblasti na celom území EÚ je jedným z hlavných pilierov opatrení EÚ na podporu biodiverzity, a že veľká časť biodiverzity v Európe je už stratená; 2. konštatuje, že zdravé ekosystémy poskytujú dôležité spoločenské a hospodárske zdroje, možnosti na rekreáciu a podporujú pôdohospodárstvo a rybné hospodárstvo; 3. víta iniciatívu Komisie na navrhnutie strategického prístupu k spolufinancovaniu programu Natura 2000 a vyhlásenie komisára Dimasa na medzinárodnej konferencii pod názvom Biodiverzita, veda a vládna moc, ktorá sa uskutočnila 24. januára 2005 v Paríži; 4. poukazuje na skutočnosť, že financovanie Natury 2000 zo štrukturálnych fondov je v súlade s cardiffským procesom integrácie environmentálnych kritérií do všetkých kľúčových oblastí politiky, a že by malo za každých okolností zaručiť primerané financovanie v rámci cieľov štrukturálnych fondov; 5. víta vyhlásenie Komisie, podľa ktorého by mali fondy rozvoja vidieka a štrukturálne fondy EÚ významnou mierou prispieť k spolufinancovaniu siete programu Natura 2000; ďalej víta umožnenie financovania programu Natura 2000 z fondov rozvoja vidieka a zo štrukturálnych fondov; po preskúmaní príslušných návrhov (štrukturálnych, rozvoja vidieka a programu LIFE+) ich však považuje za nedostatočné na primerané spolufinancovanie siete programu Natura 2000, a preto naliehavo žiada, aby sa vytvoril osobitný účelový fond; 6. je presvedčený, že ak sa má podstatná časť výdavkov na sústavu Natura 2000 začleniť do Fondu regionálneho rozvoja, je nutné primerane zvýšiť dotáciu fondu; trvá na tom, že ak sa majú výdavky na sústavu Natura 2000 začleniť do fondu rozvoja vidieka a/alebo štrukturálnych fondov, je nutné primerane zvýšiť dotáciu fondov; 7. žiada, aby sa po roku 2006 v rámci návrhu programu LIFE+ zriadil jednoúčelový fond EÚ pre biodiverzitu, ktorý by financoval riadiacu činnosť sústavy Natura 2000, ktorá nemôže byť financovaná ani štrukturálnymi fondom, ani fondom rozvoja vidieka; 8. verí, že fondy pre rozvoj vidieka sa môžu využiť na kompenzáciu osobitných nákladov poľnohospodárov v oblastiach patriacich do sústavy Natura 2000 za predpokladu, že sa tým nezníži požadovaná výška financovania opatrení v rámci rozvoja vidieka, dobrých životných podmienok zvierat, agroenvironmentálnych opatrení a iných cieľov obsiahnutých v navrhovanom nariadení o fondoch pre rozvoj vidieka; 9. uznáva, že integračný prístup by mohol byť účinný, ak by sa uplatňoval rozhodným spôsobom, ale nedávna skúsenosť ukazuje, že úspech bol obmedzený; domnieva sa, že navrhované nariadenia vidieckeho rozvoja a štrukturálnych fondov neodrážajú primerané ustanovenia programu Natura 2000, pričom nenapĺňajú ambície Komisie a ohrozujú cieľ biodiverzity EÚ do roku 2010, okrem iného aj preto, že: - zachovanie biodiverzity doteraz nebolo dôležitým cieľom rozvoja vidieka a štrukturálnych fondov a v miestnom a regionálnom kontexte sa môže dokonca dostať do konfliktu s inými cieľmi sociálnoekonomického rozvoja, - spolufinancovanie území zahrnutých do programu Natura 2000 by mohlo priamo konkurovať ďalším ekonomickým a sociálnym projektom, ako sú transeurópske siete či štrukturálne zmeny v poľnohospodárstve, - príprava programov a riadenie fondov rozvoja vidieka a štrukturálnych fondov smerujú k posilneniu regionálneho sociálno-ekonomického rozvoja a riadiace orgány zodpovedajúce za ich správu majú momentálne stále obmedzené kompetencie v oblasti ochrany prírody, nedostatok odborných skúseností a poznatkov na riadenie projektov zameraných na ochranu prírody, - nepredpokladajú sa nijaké záruky, ako je uvoľnenie finančných prostriedkov zo štrukturálnych fondov podmienené príslušnými národnými plánmi financovania programu Natura 2000, hoci sa uvádzajú v oznámení o finančnom výhľade, - návrhy štrukturálnych fondov, fondu rozvoja vidieka či programu LIFE+ v terajšej podobe nezaručujú financovanie programu Natura 2000 ani dodatočné financovanie nástrojov zohľadňujúcich túto prioritu, - neplánuje sa nijaká finančná podpora pre morské a iné oblasti zahrnuté do programu Natura 2000 a druhy žijúce v oblastiach rôzneho typu vlastníctva; 10. zdôrazňuje, že oblasti, chránené v rámci programu Natura 2000 a prírodné zdroje predstavujú kľúčové verejné zdroje, často v hospodársky izolovaných oblastiach, vrátane významných priamych miestnych výdavkov, zvýšeného potenciálu cestovného ruchu, významných zdravotných výhod, rastúceho odvetvia zamestnanosti, ktoré sa v súčasnosti odhaduje na 125000 pracovných miest v krajinách EÚ-15 a porovnateľné výhody v nových členských krajinách, zdrojov súvisiacich s výučbou a hodnotných ekologických systémov podpory života; 11. rozdelenie prostriedkov z príslušných fondov by malo byť proporcionálne medzi všetky členské štáty (staré aj nové) a malo by zohľadňovať veľkosť území a ich stupeň biodiverzity zúčastnených oblastí; 12. vyzýva Komisiu, aby upravila svoj návrh finančného nástroja pre životné prostredie LIFE+ tak, aby sa do tohto fondu začlenil špecializovaný cieľ biodiverzity na financovanie riadenia oblastí zahrnutých do programu Natura 2000, ktoré by bolo doplnkom k fondom rozvoja vidieka, štrukturálnym fondom a fondu pre rybné hospodárstvo, ako aj k finančným prostriedkom, ktoré poskytujú členské štáty, vrátane osobitných investícií, projektov a núdzových opatrení v oblasti ochrany prírody; na výskum ochrany prírody, vzdelávanie a zvyšovanie povedomia; a na cezhraničnú spoluprácu s tretími krajinami pri projektoch na ochranu prírody; 13. žiada o zmeny návrhu nariadenia Rady ustanovujúceho všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, tak aby nariadenie osobitne odkazovalo na program Natura 2000 s cieľom zabezpečiť oprávnenosť činností v rámci Natury 2000 na financovanie zo štrukturálnych fondov; 14. upozorňuje, že výpočet Komisie, podľa ktorej ročné náklady na sieť Natura 2000 predstavujú 6,1 miliardy eur, pravdepodobne výrazne podceňuje celkové náklady na riadenie siete, a preto by sa mala považovať za nevyhnutné minimum; ďalej upozorňuje, že výpočet nezohľadňuje pristúpenie nových členských štátov (Rumunska, Bulharska a Chorvátska) a že finančné potreby sa musia znova prepočítať, aby sa mohla pokryť sieť Natura 2000 v celej EÚ; 15. vyzýva Komisiu, aby informovala Európsky parlament o uskutočňovaní integrovaného prístupu, keď bude známy výsledok nariadení týkajúcich sa štrukturálnych fondov, fondu pre rybné hospodárstvo a fondov rozvoja vidieka, a v prípade že pre program Natura 2000 nebudú označené žiadne fondy, aby vypracovala návrh na osobitne určený fond na tento účel, ktorý by mal obsahovať politiku poskytovania informácií týkajúcich sa ochrany prírody a politiku zvyšovania povedomia spoločnosti o týchto otázkach, s cieľom zdôrazniť prínosy v oblasti rozvoja, hospodárstva a spoločnosti, ktoré vyplývajú z uplatnenia navrhovaných opatrení; 16. víta zámer Komisie začleniť politiku ochrany prírody do širšieho rámca trvalo udržateľného hospodárskeho, spoločenského a regionálneho rozvoja v Európskej únii; domnieva sa však, že jej záverečný návrh neodráža jej pevné odhodlanie poskytnúť pre túto politiku dostatočné finančné zdroje a zabezpečiť jej úspešnú realizáciu; 17. podporuje úmysel Komisie uverejniť podrobné usmernenia o spôsoboch využitia štrukturálnych fondov na podporu siete Natura 2000 a vyzýva Komisiu, aby splnila svoj sľub uviesť financovanie Natury 2000 ako prioritu nadchádzajúcich strategických usmernení kohéznej politiky; 18. vyzýva na uznanie tých územných jednotiek, ktoré preukážu schopnosť riadiť svoje oblasti Natury 2000 nákladovo efektívne tak z environmentálneho, ako aj z finančného hľadiska, prostredníctvom podpory a rozširovania najlepších postupov; 19. zdôrazňuje význam zapojenia národných parlamentov, sociálnych partnerov, občianskej spoločnosti a miestnych a regionálnych orgánov do plnenia týchto cieľov prostredníctvom podpory riadnej verejnej diskusie; 20. poveruje svojho predsedu, aby toto uznesenie postúpil Rade a Komisii. [1] Ú. v. ES L 103, 25.4.1979, s. 1. [2] Ú. v. ES C 341, 9.11.1998, s. 41. [3] Ú. v. ES C 262, 18.9.2001, s. 132. [4] Ú. v. ES L 242, 10.9.2002, s. 1. [5] Ú. v. EÚ C 47 E, 27.2.2003, s. 575. [6] Závery predsedníctva z Európskej rady v Göteborgu z 15. a 16. júna 2001. [7] Ú. v. ES L 206, 22.7.1992, s. 7. --------------------------------------------------